เพาล์ ฟ็อน ฮินเดินบวร์ค

เพาล์ ฟ็อน ฮินเดินบวร์ค หรือชื่อเต็มคือ เพาล์ ลูทวิช ฮันส์ อันโทน ฟ็อน เบ็นเน็คเคินดอร์ฟ อุนท์ ฟ็อน ฮินเดินบวร์ค () เป็นจอมพลและรัฐบุรุษชาวเยอรมัน เขาเป็นผู้บัญชาการทหารในช่วงสงครามโลกครั้งที่หนึ่ง และต่อมาดำรงตำแหน่งประธานาธิบดีเยอรมนีในปี 1925 จนถึงแก่อสัญกรรม จอมพลฮินเดินบวร์คมีส่วนสำคัญที่ทำให้ฮิตเลอร์ได้เถลิงอำนาจในปี 1933 (แม้เขาจะไม่ชอบฮิตเลอร์) เขายอมลงนามแต่งตั้งฮิตเลอร์เป็นนายกรัฐมนตรี ทั้งที่ขณะนั้นพรรคนาซียังเป็นเสียงข้างน้อยในที่ประชุมใหญ่ไรชส์ทาค

ฮินเดินบวร์คเกิดในตระกูลขุนนางปรัสเซียระดับล่าง เขาเข้าร่วมกองทัพปรัสเซียในปี 1866 และผ่านสงครามออสเตรีย-ปรัสเซีย สงครามฝรั่งเศส-ปรัสเซีย ฮินเดินบวร์คเกษียณราชการในปี 1911 ขณะมียศเป็นพลเอกทหารราบ แต่เมื่อสงครามโลกครั้งที่หนึ่งปะทุขึ้นในปี 1914 เขาก็ถูกเรียกเข้ารับราชการใหม่ในวัย 66 ปี เขาสร้างชื่อเสียงไปทั่วประเทศจากชัยชนะในยุทธการที่ทันเนินแบร์คและได้เลื่อนยศเป็นจอมพลในวันที่ 27 พฤศจิกายน 1914 ต่อมาฮินเดินบวร์คได้รับตำแหน่งหัวหน้าคณะเสนาธิการใหญ่จักรวรรดิในปี 1916 ความนิยมชมชอบในตัวเขาพุ่งขึ้นอย่างรวดเร็วจนกลายเป็นลัทธิบูชาบุคคล จักรพรรดิวิลเฮ็ล์มทรงเพิ่มอำนาจเขาในกรมบัญชาการทหารสูงสุด ในที่สุด ฮินเดินบวร์คและผู้ช่วยอย่างพลเอกเอริช ลูเดินดอร์ฟ ก็กลายเป็นสองผู้มีอำนาจเบ็ดเสร็จเหนือกองทัพ

ภายหลังเยอรมนีแพ้สงคราม ฮินเดินบวร์คก็เกษียณอีกครั้งในปี 1919 แต่แล้วก็กลับสู่แวดวงระดับชาติอีกครั้งในปี 1925 เพื่อสมัครลงรับเลือกตั้งเป็นประธานาธิบดีคนที่สองและเขาก็ชนะการเลือกตั้ง ฮินเดินบวร์คชนะการเลือกตั้งอีดครั้งในปี 1932 โดยกวาดที่นั่งเหนือพรรคนาซีอย่างขาดลอย แม้ฮินเดินบวร์คพยายามจะขัดขวางฮิตเลอร์และพยายามรักษาเสถียรภาพทางการเมืองในประเทศที่กำลังเผชิญภัยคุกคามจากกระแสคอมมิวนิสต์ การยุบสภาในเดือนพฤศจิกายน 1932 ทำให้พรรคนาซีชนะเลือกตั้งได้ครองเสียงข้างมากในสภา ฮินเดินบวร์คยอมแต่งตั้งฮิตเลอร์เป็นนายกรัฐมนตรีเยอรมนีในต้นปี 1933 และเดือนต่อมาก็ลงนามในกฤษฎีกาเพลิงไหม้ไรชส์ทาคซึ่งระงับสิทธิเสรีภาพของประชาชน ท้ายที่สุด สถานการณ์ก็บีบให้เขาลงนามในรัฐบัญญัติมอบอำนาจแก่ฮิตเลอร์ในเดือนมีนาคม 1933 อันเป็นจุดเริ่มต้นของระบอบนาซีอย่างเป็นทางการ ฮินเดินบวร์คเริ่มลดบทบาทตัวเองลงเนื่องด้วยเหตุผลทางสุขภาพ

ในปีถัดมา ประธานาธิบดีฮินเดินบวร์คซึ่งพำนักอยู่ในบ้านพักที่ปรัสเซียตะวันออก ได้ถึงแก่อสัญกรรมจากโรคมะเร็งปอดในวัย 86 ปี ฮิตเลอร์จึงได้ให้คณะรัฐมนตรีผ่าน "กฎหมายว่าด้วยตำแหน่งประมุขสูงสุดแห่งไรช์" ประกาศตนเป็น "ฟือเรอร์และนายกรัฐมนตรีไรช์" แทนที่ตำแหน่งประธานาธิบดี

ภูมิหลัง 
เพาล์ ฟ็อน ฮินเดินบวร์ค เกิดเมื่อวันที่ 2 ตุลาคม ค.ศ. 1847 ในเมืองโพเซิน ราชอาณาจักรปรัสเซีย จักรวรรดิเยอรมัน (ปัจจุบันตั้งอยู่ในโปแลนด์) เป็นบุตรคนโตขุนนางปรัสเซีย ฮันส์ โรแบร์ท ลูทวิช ฟ็อน เบ็นเน็คเคินดอร์ฟ อุนท์ ฟ็อน ฮินเดินบวร์ค (Hans Robert Ludwig von Beneckendorff und von Hindenburg) กับนางลูอีเซอ ชวิคคาร์ท (Luise Schwickart) ตระกูลฮินเดินบวร์คเป็นทายาทสืบสายตรงของมาร์ติน ลูเทอร์ เพาล์มีน้องสามคน นามว่า อ็อทโท (เกิด 1849), อีดา (เกิด 1851) และแบร์นฮาร์ท (เกิด 1859)

เพาล์มีความภาคภูมิใจในตระกูลของตนเองอย่างมาก ตระกูลของเขาสามารถสืบประวัติย้อนไปได้ถึงปี 1289 นามสกุลคู่ "เบ็นเน็คเคินดอร์ฟ-ฮินเดินบวร์ค" เริ่มถูกใช้ในปี 1789 เพื่อแสดงความสืบตระกูลในเอกสารราชการ แต่ชีวิตประจำวันพวกเขาใช้เพียงสกุลเบ็นเน็คเคินดอร์ฟเท่านั้น

อ้างอิง

แหล่งข้อมูลอื่น 

 Military service record of Paul von Hindenburg 
 Generalfeldmarschall von Beneckendorff und von Hindenburg at www.rosenberg-wpr.de (German only, with many photos)
 http://www.dhm.de/lemo/html/biografien/HindenburgPaul/index.html  (German only, some photos)
 Out Of My Life by Paul von Hindenburg at archive.org

 
บุคคลที่เกิดในปี พ.ศ. 2390
จอมพลแห่งปรัสเซีย
จอมพลแห่งจักรวรรดิเยอรมัน
ประธานาธิบดีเยอรมนี
ทหารชาวเยอรมันในสงครามโลกครั้งที่หนึ่ง
ผู้ได้รับพัวร์เลอเมรีท (ชั้นทหาร)
บุคคลจากปอซนัญ